代人上李制參生辰
作者：李流謙
朝代：宋

paragraphs: 乾坤不許一塵隔，誰倒天河濯秋色。
鵠鷺心性冰雪魂，造物著意不倉卒。
星斗並煥仰斯文，準繩不愆宗絕德。
當年只作充閭喜，不知此人係邦國。
錦囊名章小游戲，上公啟齒嘆孤出。
太白要是天上人，少陵屢作諸侯客。
朝來日照黄金巵，諸生登堂作生日。
鳳麟媲德公厭聞，丹砂續年笑無益。
試問公家白髮翁，五千微言不老術。